کوئٹہ (خ ن) وزیراعلیٰ بلوچستان جام کمال خان کورونا وائرس ننا بابت جوڑ صوبائی کمانڈ اینڈ آپریشن سینٹر نا دورہ ءِ کرے، وزیراعلیٰ ءِ سینٹر نا انچارج عمران گچکی نا کنڈ آن بریفنگ ترسا پاننگا کہ صوبائی کمانڈ اینڈ آپریشن سینٹر ءِ وزیراعلیٰ نا گائیڈ لائن نا رد اٹ پبی وڑ اٹ فعال کننگ انگ ءِ۔ سینٹر کن چندی بشخ آتا چاہندار و اکیڈیمیا تا خذمت آتے دوئی کننگانے۔ و کوروناوائرس نا تالانی نا چندی بشخ آتیا مروک زہم انا آزموندہ کننگ انگ ءِ، وخت اس کہ سینٹر اٹی وائرس نا تالانی نا رجحان نا جاچ ءِ ہم ہلنگ انگ ءِ۔ او پارے کہ ڈویژنل کہول آ ہم سینٹر جوڑ کننگانے، ہرا انٹرنیٹ نا کمک اٹ صوبائی کمانڈ اینڈ آپریشن سینٹر تون گنڈوک ءُ۔ وزیراعلیٰ سینٹر نا کارکڑد آ است جمی نا درشانی کرسا پارے کہ کمانڈ اینڈ آپریشن سینٹر ءِ کورنا وائرس نا زہم آتیان ہم آخبتی بنداو آ فعال تخسا اسہ تھنک ٹینک اسے نا درجہ تننگک۔ ہرا ہلہلہ ئی حالیت و دین انا دے تا مون ءِ توننگ نا حکمت عملی اس ٹہیفنگ آن بیدس زرگزرانی واقتصادی باندات آتتون اوار ایلو اہم انگا باندات آتیا صوبائی حکومت ءِ راہشون فراوانی نا زمواری ءِ ادا کیک۔ وزیراعلیٰ پارے کہ آپریشن سینٹر اٹی غٹ بشخ آتا بابت دوئی ڈیٹا ءِ گچین ءُ میکنزم اسے نا رد اٹ کاریم اٹ اتنگ آن کمک رسینگک۔ او پارے کہ مستین نئے ادارہ غاتیٹی کاریم کننگ نا چاگڑد اس مسنے، و نئے افسر آتا لائخی تیان فائدہ ہرفنگانے، حالانکہ دا پولیٹیکل لیڈر شپ انا زمواری ءِ کہ صوبہ نا گرج آتا رد اٹ چاہندار آتا ہر بشخ اٹی خذمت آک دوئی کننگر۔ او پارے کہ کمانڈ اینڈ آپریشن سینٹر ءِ آخبت نا گرج آتا رد اٹ پین ودسا اوڑان پبی فائدہ ہرفنگک۔ وزیراعلیٰ پارے کہ ریسرچ و تخلیقی سرجز آتا شون تننگ، سمارٹ لاک ڈا¶ن و سمارٹ رینڈم کورونا وائرس ٹیسٹنگ نا تصور ءِ عملی دروشم تننگ کن کمانڈ سینٹر تینا سلاہ سوج آتے پیش کے، اوفتے مون آ تخسا عملی گام گیج مننگ کیک۔ او پارے کہ کورنا وائراس نا زہم انسانی جانجوڑی، زرگزران و امن ایمنی آ تمنگ ءِ۔ ہرانا مون ءِ توننگ کن چاہندار ءُ سج و پامداری اسے نا بنداو آ جامع حکمت عملی اسے نا گرج ءِ۔ دا وخت آ ڈائیریکٹر او آر آئی سی ڈاکٹر وحید نور بلوچستان اٹی کورنا وائرس نا ساڑی حالیت و آخبت اٹی انسانی جانجوڑی و معیشت تون اوار چندی بشخ آتیا تموک گمانی زہم تا بابت کننگوک بنائی ریسرچ آ بریفنگ تس۔ وزیراعلیٰ دا وخت آ کورونا وائرس نا حالیت نا چاروکی کن جوڑ کننگوک ڈیش بورڈ انا بناءِ ہم کرے، وزیراعلیٰ ءِ حوال تننگا کہ سینٹر نا موبائل ایپلیکیشن ہم جوڑ کننگانے، ہرادے زُوت درستی راستی کرفنگک۔ پارلیمانی سیکرٹری جانجوڑی ڈاکٹر ربابہ بلیدی فوکل پرسن میر عمیر حسنی و جانجوڑی سیکرٹری دوستین جمالدینی اسک ہم دا وخت آ ساڑی ئسر۔
